Manises s'adherirà a una associació internacional per a fer front a l'ampliació de l'aeroport
28 de juny de 2024

• El ple de l'Ajuntament de Manises aprova unir-se a l'Airport Regions Council

Manises, 28 de juny de 2024.- El ple de l'Ajuntament de Manises, en la sessió ordinària del mes de juny, ha aprovat amb els vots a favor de l'equip de govern (PSPV-PSOE, APM-Compromís i Podem) i els vots en contra de l'oposició (Partit Popular i Vox) l'adhesió a l'Associació Internacional sense fins de lucre Airport Regions Council (ARC AISBL), una entitat formada per més de 30 municipis i països de tota Europa que comparteixen la característica principal de tindre un aeroport a les seues localitats.

L'adhesió de l'Ajuntament de Manises a l'Airport Regions Council permetrà a la localitat de l'Horta Sud enfrontar-se als desafiaments i perjudicis associats a la seua proximitat a l'aeroport, a més de brindar oportunitats per a liderar en l'àmbit de la sostenibilitat, la innovació i el desenvolupament econòmic regional.

Mitjançant l'ARC AISBL, segons la proposta aprovada, l'Ajuntament de Manises podrà participar activament en una xarxa de col·laboració internacional per a accedir a recursos financers i de coneixement, així com millorar la seua capacitat institucional gràcies a la col·laboració amb altres regions europees, la qual cosa contribuirà al desenvolupament sostenible, a la reducció de l'impacte de la petjada de carboni i al benestar de la ciutadania manisera.

En aquest sentit, l'ARC AISBL facilita l'accés a fons europeus i altres fonts de finançament per a projectes que busquen mitigar els efectes negatius de l'aeroport i potenciar el seu impacte positiu. Així, Manises podrà beneficiar-se d'aquests recursos per a implementar iniciatives locals.

Malgrat que l'Airport Regions Council té la seu a Brussel·les (Bèlgica), els impulsors van ser de l'aeroport Josep Tarradellas Barcelona-El Prat. A més de l'assessorament sobre fons europeus, aquesta plataforma internacional ofereix seminaris i cursos d'ocupabilitat vinculats a les àrees d'influència dels aeroports. També realitzen estudis sobre contaminació acústica i atmosfèrica i treballen entorn de la limitació física que suposa per al creixement del municipi.